## Les Arts programa la seua primera estrena mundial, ‘Enemigo del pueblo’ de Francisco Coll, en la seua temporada 2025-2026

*** El 6 de novembre en la sala Principal s’estrena esta obra amb la qual se celebren els 20 anys de la inauguració del teatre
* Les Arts lidera este nou muntatge, realitzat en coproducció amb el Teatro Real de Madrid**

El Palau de les Arts Reina Sofia ha programat en la seua temporada 2025-2026 la primera estrena mundial de la seua història: *Enemigo del pueblo* de Francisco Coll, el compositor valencià amb més projecció internacional.

Les Arts celebrarà així el vinté aniversari de la seua inauguració amb esta òpera encàrrec, que s’estrenarà en la sala Principal el 6 de novembre de 2025, en una nova producció del centre d’arts valencià, realitzada en coproducció amb el Teatro Real de Madrid.

L’obra, basada en la peça teatral *Un enemic del poble* de Henrik Ibsen, compta amb text d’Àlex Rigola, que també firma la posada en escena. El mateix Francisco Coll assumirà la direcció musical.

*Enemigo del pueblo* serà també la primera òpera de gran format del compositor valencià, qui ja va presentar en el Teatre Martín i Soler de Les Arts, l’any 2016, *Café Kafka*, la seua primera incursió en el gènere.

Després de *Café Kafka*, la relació de Francisco Coll i l’Orquestra de la Comunitat Valenciana (OCV) s’ha consolidat amb l’estrena a Espanya de dos obres encàrrec de Les Arts: *Mural* en 2017 i, recentment, *Ciudad sin sueño*, una fantasia per a piano i orquestra que Javier Perianes i l’OCV, amb la direcció de James Gaffigan, van interpretar amb gran èxit en l’Auditori de Les Arts en desembre de 2024.

El Teatro Real de Madrid representarà en febrer de 2026 *Enemigo del pueblo*, dins també de la seua pròxima temporada, segons ha anunciat este dilluns 7 d’abril en roda de premsa.

Fecha: 07/04/2025